Jwanengin timanttikaivos

Jwanengin timanttikaivos on timanttien louhimiseen erikoistunut kaivos Botswanassa. Se on yksi maailman suurimpia ja kaikista rikkain timanttikaivos. Kaivoksesta käytetään joskus nimeä ”Kaivosten prinssi” (engl. Prince of Mines). Kaivos on ollut avolouhos, mutta sinne ollaan louhimassa myös maanalaisia kaivostunneleita. Maantiede Jwaneng sijaitsee Naledin jokilaaksossa Kalaharissa, noin 170 kilometriä lounaaseen Botswanan pääkaupungista Gaboronesta. Kaivos sijaitsee tulivuorikraatterissa kimberliittijuonten päällä. Paikalla on kolme tärkeää juonta: pohjoinen, keskinen ja eteläinen. Jwaneng tarkoittaa tswanan kielellä ”jalokivien paikkaa”. Vuoden 2012 arviossa Jwanengin timanttivarat olivat 88 miljoonaa karaattia, mikä teki siitä tuolloin maailman kahdeksanneksi suurimman timanttikaivoksen. Historia Timanttiyhtiö De Beers löysi Jwanengin kaivoksen paikan 1970-luvun alussa ja aloitti kaivostoiminnan vuonna 1982. Nykyään kaivoksen omistaa De Beersin ja Botswanan valtion yhteisyritys Debswana. Avaamisestaan lähtien se on tuottanut miljoonia karaatteja timantteja. Kaivosta on laajennettu joitakin kertoja. Vuonna 2010 alkanut Cut 8 -laajennusprojekti pidensi kaivoksen käyttöikää vuoteen 2028 ja mahdollisti pääsyn arvioituun 95 miljoonaan karaattiin timantteja. Vuonna 2024 aloitettiin Cut 9 -projekti, jossa kaivosta muun muassa laajennetaan maan alle. Projekti antaa pääsyn arvioituun 53 miljoonaan karaattiin timantteja ja mahdollistaa kaivostoiminnan jatkamisen vuoteen 2035. Maan alta timantteja voitaisiin louhia 1 000 metrin syvyyteen asti. Toiminnan on suunniteltu alkavan 2028. Talous Jwanengin timanttikaivos on maailman arvokkain. Esimerkiksi vuonna 2023 sieltä louhittiin 13,3 miljoonaa karaattia timantteja. Kaivoksen tuottojen on arvioitu olevan arvoltaan yhteensä lähes 100 miljardia Yhdysvaltain dollaria avaamisestaan vuoteen 2025. Kaivoksen arvioidaan muodostavan 70 prosenttia Debswanan tuloista. Timanttikaivos on Botswanan taloudelle erittäin tärkeä. Se luo työpaikkoja ja sen tuotot ovat auttaneet maata nousemaan köyhyydestä ja kehittymään. Lähteet Aiheesta muualla Debswanan sivuilla Kuvia tai muita tiedostoja aiheesta Jwanengin timanttikaivos Wikimedia Commonsissa